CELEX: 32021R0114
Language: hu
Date: 2020-09-25 00:00:00
Title: A Bizottság (EU) 2021/114 felhatalmazáson alapuló rendelete 2020. szeptember 25. a 978/2012/EU európai parlamenti és tanácsi rendelet II. és III. mellékletének Örményország és Vietnám tekintetében történő módosításáról

2021.2.2.   
               
               
                  HU
               
               
                  Az Európai Unió Hivatalos Lapja
               
               
                  L 36/5
               
            
         A BIZOTTSÁG (EU) 2021/114 FELHATALMAZÁSON ALAPULÓ RENDELETE
         2020. szeptember 25.
         a 978/2012/EU európai parlamenti és tanácsi rendelet II. és III. mellékletének Örményország és Vietnám tekintetében történő módosításáról
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az általános tarifális preferenciák rendszerének alkalmazásáról és a 732/2008/EK tanácsi rendelet hatályon kívül helyezéséről szóló, 2012. október 25-i 978/2012/EU európai parlamenti és tanácsi rendeletre (1) és különösen annak 5. cikke (3) bekezdésére és 10. cikke (5) bekezdésére,
         mivel:
         
                     (1)
                  
                  
                     A 978/2012/EU rendelet 4. cikke megállapítja az általános vámkedvezmény-rendszer (a továbbiakban: GSP) általános előírása alapján nyújtott vámkedvezmények kritériumait.
                  
               
                     (2)
                  
                  
                     A 978/2012/EU rendelet értelmében nem lehet a GSP általános előírásának kedvezményezettje az az ország, amelyet a Világbank három egymást követő évben magas jövedelmű vagy a közepes jövedelmű országok felső sávjába tartozó országnak minősített, illetőleg amely olyan preferenciális piacra jutási előírás kedvezményezettje, amely lényegében a teljes kereskedelem esetében legalább olyan tarifális preferenciákat biztosít, mint a rendszer.
                  
               
                     (3)
                  
                  
                     Az általános vámkedvezmény-rendszer kedvezményezett országainak listáját a 978/2012/EU rendelet II. melléklete állapítja meg. Az említett rendelet szerint a Bizottság minden év január 1-jéig felülvizsgálja a II. mellékletet annak érdekében, hogy a szóban forgó rendelet 4. cikkében rögzített kritériumok alapján módosítsa a listán szereplő országok jogállását.
                  
               
                     (4)
                  
                  
                     A 978/2012/EU rendelet értelmében kellő időt kell a GSP-kedvezményezett országoknak és a gazdasági szereplőknek biztosítani az adott ország GSP-rendszerbeli jogállásában bekövetkezett változáshoz való megfelelő alkalmazkodásra. Ennélfogva a GSP-előírás a 4. cikk (1) bekezdésének a) pontja alapján egy kedvezményezett országnak a GSP-kedvezményezett országok listájáról való törléséről szóló határozat hatálybalépésének időpontját követő egy évig, a 4. cikk (1) bekezdésének b) pontja alapján pedig a preferenciális piacra jutási előírás alkalmazásának időpontjától kezdődő két évig továbbra is érvényben van.
                  
               
                     (5)
                  
                  
                     Örményországot a Világbank 2018-ban, 2019-ben és 2020-ban a közepes jövedelmű országok felső sávjába tartozó országnak minősítette. Örményország a 978/2012/EU rendelet 4. cikke (1) bekezdésének a) pontja szerint már nem tesz eleget a GSP-kedvezményezett státusz követelményeinek, így törölni kell az említett rendelet II. mellékletében szereplő GSP-kedvezményezett országok listájáról. Ez a törlés 2022. január 1-jétől alkalmazandó.
                  
               
                     (6)
                  
                  
                     A 978/2012/EU rendelet 9. cikkének (1) bekezdése határozza meg a fenntartható fejlődésre és a jó kormányzásra vonatkozó különleges ösztönző előírás (GSP+) szerint a GSP-kedvezményezett országoknak nyújtott vámkedvezményekre vonatkozó konkrét jogosultság követelményeit. A GSP+-rendszer kedvezményezett országainak listáját a 978/2012/EU rendelet III. melléklete állapítja meg.
                  
               
                     (7)
                  
                  
                     mivel Örményország 2022. január 1-jétől már nem lesz GSP-kedvezményezett ország, a 978/2012/EU rendelet 9. cikkének (1) bekezdése értelmében Örményország GSP+-kedvezményezett ország státusza is megszűnik. Örményországot ezért törölni kell az említett rendelet III. mellékletéből; ez a törlés 2022. január 1-jétől alkalmazandó.
                  
               
                     (8)
                  
                  
                     A preferenciális piacra jutási előírás alkalmazása Vietnám esetében 2020. augusztus 1-jén kezdődött. A 978/2012/EU rendelet 4. cikke (1) bekezdésének b) pontja szerint Vietnámot is törölni kell az említett rendelet II. mellékletéből. A hasonló esetekre vonatkozó korábbi gyakorlattal összhangban, valamint a jogbiztonság biztosítása és az indokolatlan adminisztratív terhek elkerülése érdekében Vietnámnak a II. mellékletből való törlését 2023. január 1-jétől kell alkalmazni,
                  
               ELFOGADTA EZT A RENDELETET:
         
            1. cikk
            A 978/2012/EU rendelet a következőképpen módosul:
            
                        (1)
                     
                     
                        A II. mellékletben „Az 1. cikk (2) bekezdésének a) pontjában említett általános előírás kedvezményezett országai” cím alatt az „A” és „B” oszlopból el kell hagyni az alábbi országazonosító kódokat és a megfelelő országokat:
                        
                                    a)
                                 
                                 
                                    AM Örményország;
                                 
                              
                                    b)
                                 
                                 
                                    VN Vietnám.
                                 
                              
                  
                        (2)
                     
                     
                        A III. mellékletben az alábbi országazonosító kód és a megfelelő ország kikerül az „A” és „B” oszlopokból:
                        AM Örményország
                     
                  
         
            2. cikk
            Ez a rendelet 2021. január 1-jén lép hatályba.
            Az 1. cikk (1) bekezdésének a) pontját és az 1. cikk (2) bekezdését 2022. január 1-jétől kell alkalmazni.
            Az 1. cikk (1) bekezdésének b) pontját 2023. január 1-jétől kell alkalmazni.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, n. 2020. szeptember 25-én.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 303., 2012.10.31., 1. o..